CELEX: 52018PC0318
Language: sk
Date: 2018-05-25
Title: Návrh VYKONÁVACIE ROZHODNUTIE RADY o pravidlách fungovania výberovej komisie stanovených v článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry

EURÓPSKA KOMISIA
            V Bruseli25. 5. 2018
            COM(2018) 318 final
            2018/0163(NLE)
            Návrh
            VYKONÁVACIE ROZHODNUTIE RADY
            o pravidlách fungovania výberovej komisie stanovených v článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Nariadenie Rady (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry, bolo prijaté 12. októbra 2017 a nadobudlo účinnosť 20. novembra 2017. V súlade s článkom 20 uvedeného nariadenia je Komisia zodpovedná za zriadenie a počiatočné administratívne fungovanie Európskej prokuratúry dovtedy, kým Európska prokuratúra nebude schopná plniť vlastný rozpočet. Komisia vyvíja všetko potrebné úsilie na zabezpečenie rýchleho zriadenia Európskej prokuratúry. V súlade s článkom 120 nariadenia sa Komisia zameriava na to, aby Európska prokuratúra po trojročnej prípravnej fáze začala svoju činnosť do konca roka 2020.
               
               
                  Kľúčovým aspektom začatia činnosti Európskej prokuratúry je výber a vymenovanie jej pracovníkov, najmä generálneho európskeho prokurátora a európskych prokurátorov. Na účely výberu generálneho európskeho prokurátora a európskych prokurátorov Európskej prokuratúry sa v článku 14 ods. 3 nariadenia (EÚ) 2017/1939 uvádza, že Rada stanoví pravidlá fungovania výberovej komisie a prijme rozhodnutie, ktorým na návrh Komisie vymenuje jej členov. Na tento účel Komisia navrhuje vykonávacie rozhodnutie Rady a pravidlá fungovania výberovej komisie uvedené v prílohe.
               
               
                  Hlavnou úlohou výberovej komisie bude zostaviť užší zoznam kvalifikovaných kandidátov na funkciu generálneho európskeho prokurátora pred jeho vymenovaním Európskym parlamentom a Radou, a predložiť odôvodnené stanovisko o kvalifikácii kandidátov na európskych prokurátorov pred ich vymenovaním Radou. Pravidlá fungovania navrhnuté Komisiou zabezpečujú, že výberová komisia bude schopná plniť si svoje úlohy čo najefektívnejšie. Príloha preto obsahuje pravidlá o úlohách, zložení, sekretariáte a rozhodovacích procesoch výberovej komisie, ako aj pravidlá o určovaní poradia kandidátov, finančných ustanoveniach, spracovaní osobných údajov a jazykovom režime výberovej komisie.
               
            
            
               •Súlad s existujúcimi ustanoveniami v tejto oblasti politiky
            
            
               
                  Zriadenie Európskej prokuratúry sa stanovuje v článku 86 ZFEÚ. Európska prokuratúra bude prvým orgánom EÚ s právomocami vyšetrovať a trestne stíhať trestné činy, ktoré poškodzujú finančné záujmy Únie, a bude úplne novým subjektom v európskej justičnej oblasti. Očakáva sa, že existencia Európskej prokuratúry povedie k dôslednejšej a účinnejšej politike trestného stíhania zločinov, ktoré ovplyvňujú rozpočet EÚ, čo povedie k väčšiemu počtu trestných stíhaní, odsúdení a vyššej úrovni vymáhania podvodne čerpaných finančných prostriedkov Únie.
               
               
                  Predložením tohto návrhu vykonávacieho rozhodnutia Rady a pravidiel fungovania výberovej komisie uvedených v prílohe si Komisia plní svoju povinnosť podľa článku 14 ods. 3 nariadenia Rady 2017/1939. Tento návrh umožní začať s požadovanými postupmi výberu a vymenovania generálneho európskeho prokurátora a európskych prokurátorov Európskej prokuratúry. Tento návrh je preto plne v súlade s existujúcimi ustanoveniami v príslušnej oblasti politiky.
               
            
            
               •Súlad s ostatnými politikami Únie
            
            
               
                  Táto iniciatíva je v súlade s ostatnými politikami Únie a legislatívnym vývojom zameraným na posilnenie ochrany finančných záujmov Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh je založený na článku 291 ZFEÚ v spojení s článkom 14 ods. 3 a článkom 16 ods. 2 nariadenia Rady (EÚ) 2017/1939.
               
            
            
               •Subsidiarita (v prípade inej ako výlučnej právomoci)
            
            
               
                  V súlade s článkom 14 ods. 3 nariadenia Rady 2017/1939 sa od Komisie vyžaduje, aby predložila návrh pravidiel fungovania výberovej komisie. Tento návrh je nevyhnutným predpokladom, ktorý má zabezpečiť, že výberová komisia bude schopná plniť si svoje úlohy čo najefektívnejšie v záujme rýchleho výberu a vymenovania generálneho európskeho prokurátora a európskych prokurátorov Európskej prokuratúry.
               
            
            
               •Proporcionalita
            
            
               
                  Tento návrh sa obmedzuje na to, čo je nevyhnutné na dosiahnutie navrhovaných cieľov, a preto je v súlade so zásadou proporcionality. Tento návrh priamo súvisí s nadobudnutím účinnosti nariadenia Rady (EÚ) 2017/1939 a je nevyhnutný na zabezpečenie rýchleho zriadenia Európskej prokuratúry.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               
                  Vzhľadom na cielený a obmedzený charakter tohto návrhu a skutočnosť, že je v súlade s povinnosťou, ktorá bola Komisii uložená článkom 14 ods. 3 nariadenia Rady 2017/1939, neboli vykonané hodnotenia ex post, konzultácie so zainteresovanými stranami ani posúdenia vplyvu.
               
            
            
               4.VPLYV NA ROZPOČET
            
            
               
                  V tomto návrhu sa v bode VIII prílohy uvádza, že členovia výberovej komisie, ktorí musia cestovať z miesta bydliska, aby mohli vykonávať svoje povinnosti, majú nárok na náhradu svojich výdavkov a na príspevok v súlade s článkom 9 nariadenia Rady 2016/300. Príslušné výdavky znáša Rada.
               
               
                  Komisia bude zodpovedná za sekretariát výberovej komisie a zabezpečí potrebnú administratívnu podporu činnosti výberovej komisie. Tieto úlohy nebudú mať finančné dôsledky.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Vzhľadom na charakter tohto opatrenia vykonávanie nie je potrebné.
               
            
            
               •Vysvetľujúce dokumenty (v prípade smerníc)
            
            
               
                  Tento návrh si nevyžaduje vysvetľujúce dokumenty o transpozícii.
               
            
            
               •Podrobné vysvetlenie konkrétnych ustanovení návrhu
            
            
               V bode I sa vymedzujú úlohy výberovej komisie v súlade s článkom 14 ods. 3 a článkom 16 ods. 2 nariadenia Rady 2017/1939.
            
            
               V bode II sa opisuje zloženie výberovej komisie a funkčné obdobie členov výberovej komisie. V súlade s článkom 14 ods. 3 nariadenia Rady 2017/1939 bude výberová komisia zložená z bývalých členov Súdneho dvora a Dvora audítorov, bývalých národných členov Eurojustu, členov najvyšších súdnych orgánov členských štátov alebo prokuratúr členských štátov a uznávaných odborníkov v oblasti práva. V tomto bode sa objasňuje, že členovia výberovej komisie musia v čase svojho vymenovania spĺňať aspoň jedno z vyššie uvedených kritérií. V bode 2 sa ďalej vysvetľuje, že členov výberovej komisie Rada vymenuje na obdobie štyroch rokov. Okrem toho sa v tomto bode stanovujú pravidlá o nahradení členov pred uplynutím ich funkčného obdobia.
            
            
               V bode III sa stanovujú pravidlá týkajúce sa predsedu a sekretariátu výberovej komisie. V tomto bode sa uvádza, že Komisia je zodpovedná za sekretariát výberovej komisie a určuje úlohy sekretariátu.
            
            
               V bode IV sa stanovujú pravidlá týkajúce sa rokovaní výberovej komisie.
            
            
               V bode V sa vysvetľuje, že všetky prihlášky na pozíciu generálneho európskeho prokurátora a nominácie na funkciu európskych prokurátorov budú postúpené výberovej komisii. Okrem toho v bode V sa uvádza, že výberová komisia môže požiadať uchádzačov alebo vlády členských štátov, ktoré kandidáta nominovali, o dodatočné informácie.
            
            
               V bode VI sa stanovujú uplatniteľné postupy vymenovania generálneho európskeho prokurátora, ako aj európskych prokurátorov. Pokiaľ ide o generálneho európskeho prokurátora, v tomto bode sa uvádza, že výberová komisia preskúma prihlášky, pričom prihliadne na požiadavky stanovené v článku 14 ods. 2 nariadenia 2017/1939, ktoré sa bližšie uvádzajú v oznámení o voľnom pracovnom mieste. Výberová komisia určí poradie kandidátov, ktorí spĺňajú požiadavky, a na pohovor pozve dostatočný počet najvyššie hodnotených kandidátov. Uchádzači, ktorí nespĺňajú požiadavky oprávnenosti alebo ktorí nie sú pozvaní na vypočutie pred výberovou komisiou, budú informovaní o dôvodoch. Pokiaľ ide o európskych prokurátorov, v tomto bode sa uvádza, že komisia preskúma nominácie so zreteľom na požiadavky stanovené v článku 16 ods. 1 nariadenia Rady 2017/1939 a nominovaných kandidátov pozve na pohovor.
            
            
               Bod VII nadväzuje na postup stanovený v bode VI a uvádza sa v ňom, že výberová komisia vypracuje užší zoznam troch až piatich kandidátov na funkciu generálneho európskeho prokurátora, ktorý bude predložený Európskemu parlamentu a Rade. Kandidáti, ktorí nie sú zaradení do užšieho zoznamu, budú informovaní o dôvodoch a môžu Rade podať sťažnosť v súlade s článkom 90 ods. 2 služobného poriadku. Hoci výberová komisia určí poradie kandidátov podľa ich kvalifikácie a skúseností, toto poradie nebude pre Európsky parlament a Radu záväzné. Pokiaľ ide o funkciu európskeho prokurátora, výberová komisia sformuluje stanovisko ku kvalifikácii kandidátov na plnenie úloh európskych prokurátorov a výslovne uvedie, či kandidát spĺňa alebo nespĺňa podmienky uvedené v článku 16 ods. 1 nariadenia 2017/1939. Hoci výberová komisia určí poradie kandidátov podľa ich kvalifikácie a skúseností, toto poradie nebude pre Radu záväzné. V tomto bode sa zároveň stanovujú pravidlá vzťahujúce sa na situáciu, keď nominovaní kandidáti na funkciu európskeho prokurátora nespĺňajú požadované podmienky.
            
            
               Bod VIII obsahuje finančné ustanovenia. Členovia výberovej komisie, ktorí musia cestovať z miesta bydliska, aby si mohli plniť svoje úlohy, budú mať nárok na náhradu svojich výdavkov a na príspevok v súlade s článkom 9 nariadenia Rady (EÚ) 2016/300. Príslušné výdavky znáša Rada.
            
            
               V bode IX sa stanovuje, že spracovanie osobných údajov v súvislosti s prácou výberovej komisie prebieha v rámci zodpovednosti Komisie v súlade s nariadením (ES) č. 45/2001. Tento bod ďalej zabezpečuje, že pravidlá uplatniteľné na bezpečnosť a prístup k informáciám spracovávaným v súvislosti s prácou výberovej komisie, sú pravidlami vzťahujúcimi sa na Komisiu.
            
            
               V bode X sa stanovuje jazykový režim výberovej komisie a uvádza sa v ňom, že výberová komisia na návrh svojho predsedu určí jazykový režim svojich rokovaní.
            
         
         
            
            
               2018/0163 (NLE)
            
            
               Návrh
            
            
               VYKONÁVACIE ROZHODNUTIE RADY
            
            
               o pravidlách fungovania výberovej komisie stanovených v článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry, a najmä na jeho článok 14 ods. 3,
            
            
               so zreteľom na návrh Európskej komisie,
            
            
               keďže:
            
            
               (1)V nariadení (EÚ) 2017/1939 sa stanovuje, že Európsky parlament a Rada na základe vzájomnej dohody vymenujú generálneho európskeho prokurátora vybraného z užšieho zoznamu kvalifikovaných kandidátov, ktorý vypracovala výberová komisia zložená z bývalých členov Súdneho dvora a Dvora audítorov, bývalých národných členov Eurojustu, členov najvyšších súdnych orgánov členských štátov alebo prokuratúr členských štátov a uznávaných odborníkov v oblasti práva, ako aj jedného člena Európskeho parlamentu.
            
            
               (2)V nariadení (EÚ) 2017/1939 sa tiež stanovuje, že Rada vymenuje každého európskeho prokurátora spomedzi troch kandidátov nominovaných každým členským štátom po doručení odôvodneného stanoviska tejto výberovej komisie.
            
            
               (3)Postup výberu generálneho európskeho prokurátora a európskych prokurátorov by mal byť kľúčovým prvkom na zabezpečenie ich nezávislosti, ako sa vyžaduje v článku 6 nariadenia (EÚ) 2017/1939.
            
            
               (4)Pravidlá výberovej komisie by mali zabezpečiť, aby samotná výberová komisia mala pri vykonávaní svojej práce potrebnú nezávislosť a nestrannosť.
            
            
               (5)Preto by sa mali stanoviť pravidlá fungovania výberovej komisie.
            
            
               PRIJALA TOTO ROZHODNUTIE:
            
            
               Článok 1
            
            
               Pravidlá fungovania výberovej komisie stanovené v článku 14 ods. 3 nariadenia (EÚ) 2017/1939 sú pravidlá stanovené v prílohe k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom podpisu.
            
         
         
            
               Článok 3
            
            
               Toto rozhodnutie je určené členským štátom.
            
            
               V Bruseli
            
            
               
                     Za Radu
               
               
                     predseda
               
            
         
         
      
    ---documentbreak--- 
      
         
               EURÓPSKA KOMISIA
            V Bruseli25. 5. 2018
            COM(2018) 318 final
            PRÍLOHA
            k
            VYKONÁVACIEMU ROZHODNUTIU RADY
            o pravidlách fungovania výberovej komisie stanovených v článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry
            
               
         
         
            
               PRÍLOHA
            
            
               I. Úloha
            
            
               Výberová komisia vypracuje v súlade s článkom 14 ods. 3 nariadenia (EÚ) 2017/1939 užší zoznam kvalifikovaných kandidátov na funkciu generálneho európskeho prokurátora
                  1
               . Poskytne tiež odôvodnené stanovisko o kvalifikácii kandidátov nominovaných na funkciu európskeho prokurátora v súlade s článkom 16 ods. 2 nariadenia (EÚ) 2017/1939 pred ich vymenovaním Európskym parlamentom a Radou, resp. Radou.
            
            
               II. Zloženie a funkčné obdobie
            
            
               Výberovú komisiu tvorí dvanásť osôb, ktoré sú v čase svojho vymenovania bývalými členmi Súdneho dvora a Dvora audítorov, bývalými národnými členmi Eurojustu, členmi najvyšších súdnych orgánov členských štátov alebo prokuratúr členských štátov alebo uznávanými odborníkmi v oblasti práva. Všetci členovia musia v čase svojho vymenovania spĺňať aspoň jedno z vyššie uvedených kritérií.
            
            
               Členov výberovej komisie Rada vymenuje na návrh Komisie na obdobie štyroch rokov. Jednu z vybraných osôb navrhne Európsky parlament. Ak členovi zanikne funkcia pred uplynutím tohto obdobia, na zostávajúcu časť funkčného obdobia sa nahradí. Funkčné obdobie členov výboru možno obnoviť jedenkrát.
            
            
               III. Predsedníctvo a sekretariát
            
            
               Výberovej komisii predsedá jeden z jej členov, ktorého na tento účel členovia výberovej komisie zvolili väčšinovým hlasovaním. Za sekretariát výberovej komisie je zodpovedná Komisia. Poskytuje výboru pri jeho činnosti potrebnú administratívnu podporu vrátane prekladu dokumentov. Sekretariát zároveň zašle Európskemu parlamentu a Rade užší zoznam kandidátov na funkciu generálneho európskeho prokurátora a Rade príslušné odôvodnené stanoviská o kvalifikácii kandidátov na plnenie úloh európskych prokurátorov.
            
            
               IV. Rokovania a uznášaniaschopnosť
            
            
               Rokovania výberovej komisie sú dôverné a neverejné. Výberová komisia je uznášaniaschopná, ak sú prítomní najmenej deviati členovia.
            
            
               Rozhodnutia výberovej komisie sa prijímajú na základe konsenzu. Ak však člen požiada o hlasovanie, rozhodnutie sa prijíma jednoduchou väčšinou prítomných členov. V prípade rovnosti hlasov má rozhodujúci hlas predseda.
            
            
               V. Podávanie návrhov výberovej komisii a žiadosti o dodatočné informácie
            
            
               Po doručení prihlášok na pozíciu generálneho európskeho prokurátora sekretariát zašle tieto prihlášky predsedovi výberovej komisie. To isté platí pre nominácie na pozíciu európskeho prokurátora vrátane sprievodných dokumentov predložených členskými štátmi.
            
            
               Výberová komisia môže požiadať uchádzačov a v prípade nominácií na funkciu európskeho prokurátora vládu členského štátu, ktorá kandidáta nominovala, o poskytnutie dodatočných informácií alebo iných materiálov, ktoré výberová komisia považuje za potrebné pri svojich rokovaniach.
            
            
               VI. Preskúmanie prihlášky a pohovor
            
            
               1. Postup vymenovania generálneho európskeho prokurátora
            
            
               Po prijatí prihlášok kandidátov výberová komisia tieto prihlášky preskúma, pričom prihliadne na požiadavky stanovené v článku 14 ods. 2 nariadenia (EÚ) 2017/1939, ktoré sa bližšie uvádzajú v oznámení o voľnom pracovnom mieste. Kandidáti, ktorí nespĺňajú podmienky oprávnenosti, budú vylúčení z ďalších krokov postupu. Výberová komisia na základe dokumentácie a informácií uvedených v prihláške alebo predložených na základe žiadosti podľa pravidla V určí poradie kandidátov, ktorí spĺňajú požiadavky podľa ich kvalifikácie a skúseností. Výberová komisia pozve na pohovor dostatočný počet najvyššie hodnotených kandidátov, čo jej umožní zostaviť užší zoznam v súlade s pravidlom VII. Pohovor prebieha osobne.
            
            
               Kandidáti, ktorí nespĺňajú požiadavky oprávnenosti alebo ktorí nie sú pozvaní na pohovor pred výberovou komisiou, budú informovaní o dôvodoch. Kandidát môže na toto rozhodnutie reagovať, pričom uvedie dôvody, prečo nesúhlasí s hodnotením výberovej komisie. Výberová komisia následne opätovne posúdi prihlášku uchádzača a písomne​ ho informuje o svojom závere. Kandidáti, ktorí sú vylúčení z výberového konania, môžu predložiť Rade sťažnosť v zmysle článku 90 ods. 2 služobného poriadku.
            
            
               2. Postup vymenovania európskych prokurátorov
            
         
         
            
               Po doručení nominácií výberová komisia tieto nominácie preskúma, pričom prihliadne na požiadavky stanovené v článku 16 ods. 1 nariadenia (EÚ) 2017/1939. Výberová komisia pozve nominovaných kandidátov na pohovor. Pohovor prebieha osobne.
            
            
               VII. Zistenia a odôvodnené stanovisko
            
            
               1. Generálny európsky prokurátor
            
            
               Výberová komisia na základe svojich zistení z preskúmania prihlášky a pohovoru zostaví užší zoznam troch až piatich kandidátov, ktorý predloží Európskemu parlamentu a Rade. Poskytne dôvody, prečo do užšieho zoznamu vybrala uvedených kandidátov. Kandidáti, ktorí nie sú zaradení do užšieho zoznamu, budú informovaní o dôvodoch.
            
            
               Výberová komisia určí poradie kandidátov podľa ich kvalifikácie a skúseností. Poradie zohľadňuje preferenciu výberovej komisie a pre Európsky parlament a Radu nie je záväzné. Kandidáti, ktorí nie sú zaradení do užšieho zoznamu kvalifikovaných kandidátov vypracovaného výberovou komisiou, môžu predložiť Rade sťažnosť v zmysle článku 90 ods. 2 služobného poriadku.
            
            
               2. Európski prokurátori
            
            
               Výberová komisia na základe svojich zistení z preskúmania prihlášky a pohovoru sformuluje stanovisko ku kvalifikácii kandidátov na plnenie úloh európskych prokurátorov a výslovne uvedie, či kandidát spĺňa alebo nespĺňa podmienky uvedené v článku 16 ods. 1 nariadenia (EÚ) 2017/1939. Výberová komisia uvedie dôvody svojho stanoviska.
            
            
               V prípade, že nominovaní kandidáti nespĺňajú podmienky stanovené v článku 16 ods. 1 nariadenia (EÚ) 2017/1939, výberová komisia prostredníctvom svojho sekretariátu požiada príslušný členský štát, aby nominoval zodpovedajúci počet nových kandidátov.
            
            
               Výberová komisia určí poradie kandidátov podľa ich kvalifikácie a skúseností. Poradie zohľadňuje preferenciu výberovej komisie a pre Radu nie je záväzné.
            
            
               VIII. Finančné ustanovenia
            
            
               Členovia výberovej komisie, ktorí musia cestovať z miesta bydliska, aby si mohli plniť svoje úlohy, majú nárok na náhradu svojich výdavkov a na príspevok v súlade s článkom 9 nariadenia Rady (EÚ) 2016/300
                  2
               .
            
            
               Výdavky s tým súvisiace znáša Rada.
            
            
               IX. Osobné údaje
            
            
               Spracovanie osobných údajov v súvislosti s prácou výberovej komisie prebieha v rámci zodpovednosti Komisie v súlade s nariadením Európskeho parlamentu a Rady (ES) č. 45/2001
                  3
               . Pravidlá uplatniteľné na bezpečnosť a prístup k informáciám spracovávaným v súvislosti s prácou výberovej komisie, sú pravidlami vzťahujúcimi sa na Komisiu.
            
            
               X. Jazykový režim
            
            
               Výberová komisia na základe návrhu svojho predsedu určí pracovné jazyky výberovej komisie so zreteľom na jazyky, ktorými bežne hovoria jej členovia.
            
            
         
         
            
                  
                     (1)
                  
                        Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry, Ú. v. EÚ L 283, 31.10.2017, s. 1.
               
               
                  
                     (2)
                  
                        Nariadenie Rady (EÚ) 2016/300 z 29. februára 2016, ktorým sa určujú funkčné požitky vysokopostavených verejných činiteľov EÚ (Ú. v. EÚ L 58, 4.3.2016, s. 1).
               
               
                  
                     (3)
                  
                        Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).